ธปท.แจงเศรษฐกิจไทยชะลอตัวต่อเนื่อง
ธปท.แถลงเศรษฐกิจไทยเดือนพฤษภาคม ยังขยายตัวชะลอตัวต่อเนื่อง จากที่ก่อนหน้านี้ ธปท. ได้ปรับการขยายตัวปีนี้เหลือ 3.3%
28 มิ.ย. 2562

ธปท.แถลงเศรษฐกิจไทยเดือนพฤษภาคม ยังขยายตัวชะลอตัวต่อเนื่อง จากที่ก่อนหน้านี้ ธปท. ได้ปรับการขยายตัวปีนี้เหลือ 3.3%
น.ส.พรเพ็ญ สดศรีชัย ผู้อำนวยการฝ่ายเศรษฐกิจมหภาค ธนาคารแห่งประเทศไทย (ธปท.) เปิดเผยว่า เศรษฐกิจไทยในเดือนพฤษภาคม 2562 ชะลอลงจากเดือนก่อนจากอุปสงค์ทั้งในและต่างประเทศ โดยการบริโภคภาคเอกชนยังเป็นแรงขับเคลื่อนที่สำคัญของเศรษฐกิจ
ขณะที่เครื่องชี้ การลงทุนภาคเอกชนและการใช้จ่ายภาครัฐหดตัว ด้านการส่งออกสินค้าหดตัวต่อเนื่องส่งผลให้การผลิต ภาคอุตสาหกรรมหดตัวสอดคล้องกัน
สำหรับภาคการท่องเที่ยวกลับมาหดตัวจากนักท่องเที่ยวจีนและยุโรป เป็นสำคัญ
ด้านเสถียรภาพเศรษฐกิจ อัตราเงินเฟ้อทั่วไปปรับลดลงตามอัตราเงินเฟ้อพื้นฐานที่ชะลอลง และ ราคาน้ำมันขายปลีกในประเทศที่ปรับลดลง
สำหรับอัตราการว่างงานที่ปรับฤดูกาลทรงตัวจากเดือนก่อน ดุลบัญชีเดินสะพัดขาดดุลเล็กน้อยตามดุลการค้าที่เกินดุลลดลง และดุลบริการ รายได้ และเงินโอนที่ขาดดุล ตามฤดูกาลส่งกลับกำไรและเงินปันผลของธุรกิจต่างชาติ ขณะที่ดุลบัญชีเงินทุนเคลื่อนย้ายค่อนข้างสมดุล
ก่อนหน้านี้ ธปท. ปรับลดการขยายตัวทางเศรษฐกิจปีนี้เหลือ 3.3% จากเดิมคาด 3.8% ด้านปี 2563 ปรับลดลงเหลือ 3.7% จากเดิม 3.9% ขณะที่ส่งออกปรับลดลงเหลือโต 0% จากเดิม 3% ขณะที่ปี 2563 ปรับเพิ่มขึ้นโต 4.3% จากเดิม 4.1%